Els estudiants de primària del municipi es van unir a la Volta
25 d’agost 2017

![](/media/wjffauwd/50-img_5617-c.jpg)  
  
  

Dijous passat diversos estudiants de col·legis de tot el municipi van gaudir de la sisena etapa de la Volta Ciclista a Espanya i van participar en la pròpia carrera. Açò va ser possible gràcies a la iniciativa “La Vuelta Junior”, un programa que es realitza des de fa anys durant les edicions de la Volta a Espanya i que fomenta l'activitat física i la participació escolar en l'esdeveniment.

A les 14.30 del passat dijous, xiquetes i xiquets dels cursos de tercer a sisè de primària van ser convocats a l'inici de l'avinguda Mediterrani del Port de Sagunt per arreplegar els seus equips i bicicletes i posicionar-se en la línia d'eixida, que va marcar l'últim quilòmetre de la pròpia etapa de la volta. A les 15.30 es va donar la senyal d'eixida i els participants de tercer curs van eixir cap a la meta.

 ![](/media/wsrf0f0k/50-img_4178-c.jpg)

En intervals d'entre cinc i deu minuts els van seguir els estudiants de quart, cinquè i sisè. Encara que la jornada va estar marcada per la calor, l'organització de l'esdeveniment va cuidar dels joves participants oferint-los aigua i refrescant-los contínuament.

En arribar a la meta, els guanyadors de cada curs van pujar al podi i van ser premiats. Més tard, quan els ciclistes professionals van finalitzar l'etapa, els guanyadors de la Volta Junior van pujar amb ells al podi, on van poder fer-se una foto amb el líder Chris Froome, del Team Sky.

 ![](/media/l4lj0xnn/50-img_4268-c.jpg)

![](/media/2wiat1ez/50-img_4319-c.jpg) 

El regidor d'Esports, Miguel Chover, ha explicat que són **“120 xiquets que hem seleccionat durant mesos en els col·legis del municipi i han pogut gaudir d'una zona de carrera”** compartida pels ciclistes professionals. **“Ha sigut una experiència meravellosa a nivell educatiu i a nivell esportiu”**, ha dit el regidor.

L'organització de l'esdeveniment va ser a càrrec d’Unipublic, l'empresa que organitza la Volta Ciclista a Espanya, que va coordinar esforços amb l’exciclista local Antonio García González, qui es va encarregar d'anar als diferents col·legis participants donant a conèixer la iniciativa durant els últims mesos. **“Es va anar als col·legis de la zona i els vam donar una classe teòrica i una pràctica, i es van seleccionar uns dos xiquets per classe més o menys”**, explica García, qui també destaca la participació dels joves. **“Hi ha moltes ganes i es veu en tots els xiquets que hi ha ací arreplegant els mallots amb els seus pares, els quals també tenen acreditacions per ser els seus fills seleccionats****”**, aclarix García, qui va acompanyar els participants durant el recorregut.

La Vuelta Junior Cofidis és un projecte que porta realitzant-se en diverses edicions de la Volta Ciclista a Espanya, fruit de la col·laboració de diverses entitats com la pròpia empresa Cofidis i l'organitzadora de la Volta, Unipublic, amb l'Associació de Ciclistes Professionals i la Fundació Deporte Jove del Consell Superior d'Esports.

*   [](http://www.facebook.com/sharer.php?u=https://aytosagunto.es/va/actualitat/els-estudiants-de-primaria-del-municipi-es-van-unir-a-la-volta/ "Facebook")
*   [](http://twitter.com/share?url=https://aytosagunto.es/va/actualitat/els-estudiants-de-primaria-del-municipi-es-van-unir-a-la-volta/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-estudiants-de-primaria-del-municipi-es-van-unir-a-la-volta/ "Linked In")
*   [](mailto:?body=https://aytosagunto.es/va/actualitat/els-estudiants-de-primaria-del-municipi-es-van-unir-a-la-volta/)